Santiago (Kap Verde)

Santiago tai São Tiago on Kap Verden suurin saari. Sen pinta-ala on 991 km² ja väkiluku noin 240 000. Saaren pituus pohjoisesta etelään on 75 kilometriä ja lännestä itään 35 kilometriä. 

Santiago kuuluu Sotaventon saariryhmään ja sijaitsee Maion ja Fogon saarten välissä Atlantin valtamerellä. Saarella sijaitsevat Kap Verden pääkaupunki Praia ja Francisco Mendesin kansainvälinen lentoasema.

António da Noli löysi Santiagon noin vuonna 1460. Praian lisäksi saaren kaupunkeja ovat muiden muassa Cidade Velha, Assomada ja Tarrafal. Saaren korkein kohta on Pico d'Antónia 1 394 metrin korkeudessa merenpinnan yläpuolella.

Kap Verden saaret